CELEX: 32021D1274
Language: fi
Date: 2021-07-27 00:00:00
Title: Euroopan keskuspankin päätös (EU) 2021/1274, annettu 27 päivänä heinäkuuta 2021, tiettyjen valmistajan akkreditointiin liittyvien päätösten tekemistä koskevan toimivallan ja akkreditoitujen valmistajien akkreditointimenettelyjä koskevien tiettyjen valtuuksien edelleensiirrosta ja päätöksen (EU) 2016/1975 kumoamisesta (EKP/2021/32)

2.8.2021   
               
               
                  FI
               
               
                  Euroopan unionin virallinen lehti
               
               
                  L 278/1
               
            
         EUROOPAN KESKUSPANKIN PÄÄTÖS (EU) 2021/1274,
         annettu 27 päivänä heinäkuuta 2021,
         tiettyjen valmistajan akkreditointiin liittyvien päätösten tekemistä koskevan toimivallan ja akkreditoitujen valmistajien akkreditointimenettelyjä koskevien tiettyjen valtuuksien edelleensiirrosta ja päätöksen (EU) 2016/1975 kumoamisesta (EKP/2021/32)
         EUROOPAN KESKUSPANKIN JOHTOKUNTA, joka
         ottaa huomioon Euroopan unionin toiminnasta tehdyn sopimuksen ja erityisesti sen 128 artiklan 1 kohdan,
         ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 16 artiklan,
         ottaa huomioon suojattavan euroseteliaineiston ja euroseteliaineiston valmistajien akkreditointimenettelyistä 27 päivänä huhtikuuta 2020 annetun Euroopan keskuspankin päätöksen (EU) 2020/637 (EKP/2020/24) (1) ja erityisesti sen 20 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Päätöksen (EU) 2020/637 (EKP/2020/24) 20 artiklan 1 kohdan nojalla johtokunta on toimivaltainen tekemään kaikki valmistajan akkreditointia koskevat päätökset kyseisen päätöksen 6 artiklan 1, 3 ja 7 kohdan, 7 artiklan, 10 artiklan, 14 artiklan 1 ja 4 kohdan sekä 16–19 artiklan mukaisesti. Päätöksen (EU) 2020/637 (EKP/2020/24) 20 artiklan 2 kohdan mukaan johtokunta voi siirtää erityisiä valtuuksia tehdä tietyt valmistajan akkreditointiin liittyvät päätökset edelleen jollekin jäsenistään. Lisäksi päätöksen (EU) 2020/637 (EKP/2020/24) 20 artiklan 3 kohdan nojalla johtokunta voi myös siirtää EKP:n operatiiviselle tasolle edelleen erityisiä valtuuksia tehdä päätöksiä.
                  
               
                     (2)
                  
                  
                     Akkreditointimenettelyjen yksinkertaistamiseksi edelleen päätöksen (EU) 2020/637 (EKP/2020/24) 6 artiklan 1, 3 ja 7 kohdan ja 7 artiklan mukainen toimivalta tehdä kaikki valmistajan akkreditointia koskevat päätökset olisi siirrettävä edelleen sille johtokunnan jäsenelle, jonka alaisuudessa seteliosasto toimii. Lisäksi akkreditoitujen valmistajien toimintoihin, joiden osalta edellytetään Euroopan keskuspankin (jäljempänä ’EKP’) antamaa kirjallista etukäteissuostumusta päätöksen (EU) 2020/637 (EKP/2020/24) 10 artiklan 1 kohdan mukaisesti, liittyvät menettelyt olisi yksinkertaistettava siirtämällä seteliosaston operatiiviselle tasolle edelleen toimivalta antaa tällainen kirjallinen etukäteissuostumus.
                  
               
                     (3)
                  
                  
                     Merkittävät laiminlyöntitapaukset, jotka havaitaan akkreditoitujen valmistajien tarkastuksissa, saattavat edellyttää suojattavaan euroseteliaineistoon kohdistuvan toiminnan keskeyttämistä välittömästi. EKP:n nopean reagoinnin helpottamiseksi toimivalta tehdä tällaisia keskeyttämistä koskevia päätöksiä olisi siirrettävä edelleen seteliosaston operatiiviselle tasolle.
                  
               
                     (4)
                  
                  
                     Euroopan keskuspankin päätöksessä (EU) 2016/1975 (EKP/2016/39) (2) viitataan EKP:n johtokunnan toimivaltaan Euroopan keskuspankin päätöksen EKP/2013/54 (3) 3 artiklan 2 kohdan nojalla. Päätös EKP/2013/54 kumottiin päätöksellä (EU) 2020/637 (EKP/2020/24). Selkeyden vuoksi myös päätös (EU) 2016/1975 (EKP/2016/39) olisi kumottava.
                  
               
                     (5)
                  
                  
                     Johtokunnan kollegiaalisen vastuun varmistamiseksi johtokunnan jäsenen, jolle toimivalta on siirretty edelleen, tekemistä tai seteliosaston operatiivisella tasolla toimivallan edelleensiirron mukaisesti tehdyistä päätöksistä olisi annettava johtokunnalle vuosikertomus,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Valmistajien akkreditointia ja EKP:n kirjallisen etukäteissuostumuksen antamista koskevan toimivallan edelleensiirto
            
               1.   Johtokunta siirtää edelleen sille johtokunnan jäsenelle, jonka alaisuudessa seteliosasto toimii, päätöksen (EU) 2020/637 (EKP/2020/24) 6 artiklan 1, 3 ja 7 kohdan ja 7 artiklan mukaisen toimivallan tehdä kaikki valmistajan akkreditointiin liittyvät päätökset.
            
            
               2.   Johtokunta siirtää edelleen seteliosaston johtajalle ja seteliosaston valuutanhallintaosaston johtajalle toimivallan antaa päätöksen (EU) 2020/637 (EKP/2020/24) 10 artiklan 1 kohdan mukaisesti EKP:n kirjallisen etukäteissuostumuksen tapauksissa, joissa akkreditoitu valmistaja on noudattanut kaikkia kyseisen päätöksen 3 ja 4 artiklan mukaisia asiaankuuluvia akkreditointivaatimuksia ja kaikkia kyseisen päätöksen 9 artiklan mukaisia asiaankuuluvia velvoitteita.
            
         
         
            2 artikla
            Suojattavaan euroseteliaineistoon kohdistuvan toiminnan välittömään keskeyttämiseen liittyvien päätösten tekemistä koskevan toimivallan edelleensiirto
            Johtokunta siirtää edelleen päätöksen (EU) 2020/637 (EKP/2020/24) 14 artiklan 1 kohdan mukaisen toimivallan tehdä päätöksiä, joilla akkreditoitu valmistaja velvoitetaan keskeyttämään välittömästi suojattavaan euroseteliaineistoon kohdistuva toiminta, kahdelle seteliosaston työntekijälle, joilla on lupa suorittaa tarkastuksia kyseisen päätöksen 11 artiklan mukaisesti.
         
         
            3 artikla
            Raportointivelvollisuus
            
               1.   Johtokunnan jäsenen, jonka alaisuudessa seteliosasto toimii, on annettava johtokunnalle vuosikertomus 1 artiklan 1 kohdan nojalla edellisen kalenterivuoden aikana tehdyistä päätöksistä, paitsi jos tällaisia päätöksiä ei ole tehty.
            
            
               2.   Seteliosaston on annettava johtokunnalle vuosikertomus 1 artiklan 2 kohdan ja 2 artiklan nojalla edellisen kalenterivuoden aikana tehdyistä päätöksistä, paitsi jos tällaisia päätöksiä ole tehty.
            
         
         
            4 artikla
            Kumoaminen
            Kumotaan päätös (EU) 2016/1975 (EKP/2016/39).
         
         
            5 artikla
            Voimaantulo
            Tämä päätös tulee voimaan päivänä, jona se annetaan tiedoksi niille, joille se on osoitettu.
         
         
            6 artikla
            Osoitus
            Tämä päätös on osoitettu suojattavan euroseteliaineiston ja euroseteliaineiston valmistajille ja akkreditoiduille valmistajille.
         
         
            Tehty Frankfurt am Mainissa 27 päivänä heinäkuuta 2021.
            
               
                  EKP:n puheenjohtaja
               
               Christine LAGARDE
            
         
         
            (1)  EUVL L 149, 12.5.2020, s. 12.
         
            (2)  Euroopan keskuspankin päätös (EU) 2016/1975, annettu 8 päivänä marraskuuta 2016, alustavien akkreditointien myöntämistä koskevan toimivallan edelleen siirtämisestä (EKP/2016/39) (EUVL L 304, 11.11.2016, s. 9).
         
            (3)  Euroopan keskuspankin päätös EKP/2013/54, annettu 20 päivänä joulukuuta 2013, suojattavan euroseteliaineiston ja euroseteliaineiston valmistajien akkreditointimenettelyistä ja päätöksen EKP/2008/3 muuttamisesta (EUVL L 57, 27.2.2014, s. 29).